Både tingretten og lagmannsretten dømte Hodne for å ha brutt diskrimineringsloven, men frisøren som nektet hijab-kledde Malika Bajan adgang til egen salong vil ha en ny rettsrunde. Det bekrefter Hodne selv overfor NRK.

– Flertallet i lagmannsretten har feiltolket mine utsagn og min oppfatning på hendelsestidspunktet. Det er rett og slett feil, sier Hodne.

Årsaken til det er at hun holder fast på at hun reagerte på politikk, ikke på religion.

Håpet striden var over

Den andre parten i saken er mindre fornøyd med å måtte stille i retten igjen. Malika Bayan sier hun var forberedt på at anken kunne komme.

– Det er utrolig kjipt at denne saken tas videre. Jeg hadde håpet at det var nok nå, sier Malika Bayan til NRK.

Nå skal Høyesteretts ankeutvalg avgjøre om de vil behandle saken.

– Det er veldig viktig for meg å bli trodd. Jeg regner med at saken blir tatt opp igjen, sier Merete Hodne.

Nektet adgang med hijab

Bakgrunnen for saken er at Malika Bayan høsten 2015, ikledd hijab, gikk inn i frisørsalongen til Merete Hodne på Bryne og spurte hva det kosta å farge håret. Bayan fikk beskjed om at Hodne «ikke ville ta på sånne som henne».

Hodne nekter for å ha sagt dette, og ville ikke betale den 8000 kroner store boten hun ble ilagt. Dermed endte saken i tingrettenretten. Der ble hun dømt til å betale 10.000 kroner pluss saksomkostninger på 5.000. Hun anket saken til lagmannsretten, der boten ble redusert med 3000 kroner.